**NAJBOLJI INOVATORI PRIMORSKO-GORANSKE ŽUPANIJE ZA 2019. godinu**

Prvih devet najboljih inovacija, s nazivom i kratkim opisom inovacije:

|  |  |  |
| --- | --- | --- |
| **.br./**  **Mjesto** | **INOVATOR** | **NAZIV I KRATKI OPIS INOVACIJE** |
| **1./#1** | DINO LENAZ | **Mjerač temperaturne stabilnosti krvne plazme**  Koristi se za mjerenje unutar vrećice u kojoj se sprema. Obzirom na male dimenzije mjerača i čipa, mjerač temperaturne stabilnosti koristi se u svrhu kvalifikacije uređaja za testiranje brzine zamrzavanja krvne plazme što je od iznimne važnosti za transfuzijsku medicinu obzirom da krvna plazma mora biti točno na određenoj temperaturi kako bi se očuvala njena svojstva. Mjeračem znanstvenici u transfuzijskoj medicini mogu istražiti ukoliko na uređaju koji čuva krvnu plazmu ili na samom objektu transfuzije nestane struje, koliko dugo krvna plazma zadržava propisanu temperaturu te koliko se brzo odmrzava na sobnoj temperaturi. |
| **2./#1** | IVAN BABIĆ | **NOCTURIGLOW- svjetleća guska za uriniranje**  Nepokretnim i slabo pokretnim osobama s potrebom za uriniranjem po noći omogućuje jednostavno i sigurno pražnjenje mjehura iz udobnosti kreveta koristeći svjetleće svojstvo fosforescentnog materijala. |
| **3./#1** | ROBERT STUPIČIĆ | **Naprava za bojanje zakrivljenih cijevi iznutra velike dužine te nedostupnih prostora**  Osnovna svrha naprave je korozivna zaštita zakrivljene cijevi iznutra velike dužine ili bojanje specifičnih nedostupnih prostora. Naprava se uz manje preinake može koristiti i za pregled cijevi ili prostora kamerom kao i za pripremu površine cijevi prije nanošenja premaza. Naprava se spaja na bez zračnu špricu i čeličnom sajlom povlači iznutra cijevi od jednog prema drugom kraju pri čemu se nanosi boja. Debljina sloja boje ovisi o brzini prelaska naprave kroz cijev u satnici. |
| **4./ #2** | DAMIR TARČUKOVIĆ | **Naočale Karolina**  Dizajn proizvoda služi kao dio ortopedskog pomagala (naočala). Korištenjem riječkih boja u samom dizajnu naglašava se lokalni identitet dizajna. Izborom materijala te dizajniranom geometrijom proizvoda omogućena je eliminacija opruge na krilima naočala čime se produžuje vijek trajanja, smanjuje težina i troškovi proizvodnje dok je zadržan komfor i elastičnost proizvoda koristeći se prirodnim svojstvima materijala. |
| **5./ #2** | TIHANA KALČIĆ | **Ploče za zaštitu od hladnoće od eko ovčje vune**  Ploče predstavljaju toplinski blok koji se sastoji od ovčje vune kojoj se dodaju manje količine slame i stabljike kukuruzovine radi čvrstoće i kompaktnosti. Navedeni materijali se grubo melju i miješaju s cementom ili drugom vrstom veziva te prešaju. Tako prešani toplinski blok na sebi ima falceve za lakšu montažu te otvor za učvršćivanje. Posebna vrijednost ovog izuma je njegova EKO komponenta, s obzirom da se koristi ovčja vuna koja se inače baca kao biološki otpad, a ima odlične kvalitativne karakteristike za gradnju: ne gori i ne zadržava vlagu. U ovome smislu vuna se reciklira te daje odlične rezultate u pogledu smanjenja cijene izrade zidnih blokova te ostvarenja boljih rezultata toplinske i zvučne izolacije. |
| **6./ #2** | STIPAN ORČIĆ | **Guma s grijačem za cestovna vozila**  Namijenjena je za vožnju u zimskim uvjetima i alternativa je za zimske gume i lance. Montira se na pogonske kotače, a identičnih profila i karakteristika trebaju biti i ostale gume na vozilu. Kada vozač u vožnji prometnicom naiđe na zaleđeni ili snijegom prekriveni kolnik uključuje grijače u gumama, a s time postiže da zagrijane gume smekšaju profil gume što im omogućuje bolje prianjanje na kolnik. |
| **7./#3** | MARCELA MUSCHET | **Eko postupak kompostiranja otpada u zatvorenom spremniku**  Izum omogućuje provedbu kontroliranog kompostiranja i biološkog isušivanja organskih otpadaka u spremniku. Ovim postupkom prilikom dovoda zraka dolazi do porasta mikrobioloških organizama bez premetanja otpada, gdje se najprije razgrađuju biološki lakše razgradive organske tvari otpada, a završna faza je isušivanje otpada gdje je na koncu otpad razgrađen i bez neugodnih mirisa. Postupak omogućuje gomilanje otpada do čak 6 metara ili više. |
| **8./ #3** | IVAN ŠEREK | **Mehanizam za pretvorbu pravocrtnog kretanja u kružno**  Osnovna svrha mehanizma je pretvaranje linearnog gibanja u rotaciju. Broj okretaja ovisi o duljini linearnog gibanja. Postoje dvije izvedbe koje određuju hoće li se vreteno vrtjeti u smjeru linearnog gibanja ili okomito na linearno gibanje. Broj gibanja u jedinici vremena određuje snagu i broj okretaja. Na jedno vreteno može se priključiti proizvoljni broj modula koji mogu raditi istovremeno ili pomaknuto u fazi, gdje svako pokretanje modula bez posebne spojke djeluje na vreteno. Zbroj modula i promjena polariteta određuju snagu i broj okretaja s tim da se svaka aktivnost modula pribraja vrtećem vretenu. |
| **9./ #3** | IVA ĆULUMOVIĆ | **Linija proizvoda sa šparogom i veprinom**  Linija od šparoge i veprine sastoji se od džema sa divljom šparogom i veprinom kao i zelene praline i torte. Cilj je oživiti ponudu Veprinačkog kraja koji je dobio ime po Veprini. Obzirom na postojeće posebne dozvole za branje veprine, želi se istaknuti mogućnost uzgoja i komercijalizacije ove zaštićene biljke u OPG-ovima čime bi ona postala sastavni dio turističke gastro ponude. |